**Aldo Buršić** (Brijuni, 3. lipnja 1940. – Pula, 14. studenoga 2017.), jugoslavenski boksač i boksački trener.

Biografija
----------

Rođen je 3. lipnja 1940. na Brijunima. Nakon završetka osnovne i srednje škole u Puli zaposlio se u brodogradilištu Uljanik. Uz rad je završio Višu ekonomsku školu, a ispit za trenera boksa položio je 1964. na Visokoj školi za tjelesnu kulturu u Ljubljani. Boksom se aktivno bavio od 1954. do 1962. nastupajući za Boksački klub Pula (1956–62) i reprezentaciju Jugoslavije. Boksačku karijeru prekinuo je zbog čira na želucu. Završivši trenerski seminar, 1964. zajedno s A. Banovcem pokrenuo je u Omladinsku boksačku školu pri BK Pula u kojoj je odgojio naraštaje vrhunskih boksača. Na juniorskom prvenstvu Hrvatske za 1966. osvojio je s polaznicima Omladinske škole devet od deset mogućih zlatnih medalja. Kao trener i šef stručnog štaba BK Pula radio je od 1964. do 1981. Trener prve momčadi kluba bio je od 1986. do 1989.

Od njegovih učenikâ rezultatima se najviše istaknuo Mate Parlov, kojega je počeo trenirati kao 16-godišnjaka. Iako je Parlov bio fizički jak, talentiran, neizmjerne snage, volje i upornosti, udarci su mu u početku bili široki umjesto direktni, kako je to od njega zahtijevao Buršić. Zbog toga je, prema Buršićevu mišljenju, Parlov u početku gubio mečeve i nagnao ga da mu zaprijeti odustajanjem od treniranja ako se ne riješi kontragarda ljevice, čega se tvrdoglavo držao. Nakon tjedan dana Parlov se vratio Buršiću, prihvativši savjete i uvjet svojega trenera da mora mijenjati gard ako želi pobjeđivati. Nastavivši trenirati promijenjenim gardom, Parlov je razvio vrhunsku tehniku i pobijedio u sljedećih 20 mečeva. S Buršićem kao trenerom, Parlov je 1968. osvojio peto mjesto na OI u Meksiku, 1969. drugo mjesto na EP u Bukureštu, 1971. prvo mjesto na EP u Madridu, 1972. na OI u Münchenu, 1973. na EP u Beogradu i 1974. na SP u Havani, prikupivši time sve titule u amaterskom boksu. Buršić je do 1975. vodio Parlova kroz čitavu amatersku karijeru.

Za svoj sportski rad primio je niz nagrada i priznanja među kojima i Plaketu za životno djelo Saveza sportova grada Pule (2004) i Trofej i plaketu za životno djelo Saveza sportova Istarske županije (2008). Dobitnik je Državne nagrade za šport »Franjo Bučar« (2011). Predsjednik BK Pula (2013–15). Umro je 14. studenoga 2017. u Puli.

Nagrade i priznanja
-------------------

* Nagrada za ostvarena vrhunska dostignuća u razvoju sporta grada Pule za 2004. (Savez sportova grada Pule)
* Nagrada za životno djelo u sportu za 2006. (Savez sportova Istarske županije)
* Državna nagrada za šport »Franjo Bučar« za 2011. (Ministarstvo znanosti, obrazovanja i športa)
* Priznanje za 60 godina vjernosti, doprinosa u radu i uspjesima kluba (Boksački klub Pula)

Vidi još
--------

* Aldo Banovac
* Mate Parlov

Izvori
------

1. 1 2 3  Gizdić, Jurica (2014). *Kovači hrvatskih olimpijskih odličja*. Zagreb: Hrvatski olimpijski odbor. str. 106. ISBN 978-953-7912-01-7.
2. ↑  „Puležani: Legendarni trener Aldo Buršić". Radio Pula. 8. lipnja 2016. Arhivirano iz originala na datum 2018-02-08. Pristupljeno 15. studenoga 2017.
3. ↑  „Aldo Buršić novi predsjednik BK Pule". Sport Istra. 28. veljače 2013. Pristupljeno 15. studenoga 2017. [*mrtav link*]
4. ↑  „Aldo Kantaruti novi predsjednik BK Pula". *Glas Istre*. Arhivirano iz originala na datum 2015-09-19. Pristupljeno 15. studenoga 2017.
5. ↑  „Umro Aldo Buršić". Hrvatski boksački savez. 15. studenoga 2017. Pristupljeno 16. studenoga 2017.
6. ↑  „Dobitnici nagrade za životno djelo". Sportska zajednica Istarske županije. Pristupljeno 15. studenoga 2017.

Eksterni linkovi
----------------

* Puležani: Legendarni trener Aldo Buršić Arhivirano 2018-02-08 na Wayback Machine-u, HRT – Radio Pula, 8. lipnja 2016.
* Aldo Buršić na YouTube, 20. travnja 2017. (kratki autobiografski prilog)